Kakawin Nītiśāstra/Pupuh 15
Pupuh XV – wasantatilaka

1. 
lwirning purohita wiśeṣa ri sang narendra
sang wruh ri śāstra putusing paramādhi-kāwi
ring widya-sāra sarasāhuwusan kagĕgwan
sakteng śiwārcana sadāgama tan kaluptan

2. 
mwang modi dīkṣi wĕdihanya tĕkĕs linakṣan
wijñeng samādhi japa hūti ginöng sadarpa
mekṣawa ring naya karakṣanirang narendra
manggĕh purohita tikā ta ngaranya ring rāt

3. 
tingkahnikang prabhu sumīkṣa ri bhŗtya sangghya
sakwehnya kottama kamadhya lawan kaniṣṭa
yekā warah-warahaneka ya karma yukti
sangkeng kuṭāra gĕlarĕn tĕkaping sumīṣa

4. 
nang wadwa tan kaparĕking nagarāryakĕnta
wwang bwat maśabda lĕmĕhan mapi-tūwi langguk
nityeki yan pamĕng-amĕng manutindriyanya
buddhinya durjana kaṭungka papā nicāra

5. 
krureka tan hana kasomyanikā wuwusnya
tan hantuṣa ng kĕḍi-kĕḍik ya ‘ti-moha garwa
tan bhakti matwang i tuhan titir sampe sĕnghit
yeku ng balācĕmer ulahnya ya dohakĕnta

6. 
mwang wadwa tinggalakĕna pwa tĕkap narendra
kopa pragalbha tuwi tan hana mardawanya
nityeki lālana taman hana mātra denya
sakteng pirak kanaka ngiṣṭi dhana pwa tansah

7. 
lāwan malih wwang angupĕt ri tuhanya nitya
dudwāti mūrka kuhakānika göng sadarpa
śabdanya tan rahayu nityaśa wākparuṣya
tan yukti karyanĕnirādhipati ng swa-sena

8. 
lwirning narādhipatining bala ring swa sena
pāt kwehnya rakwa huningan pwa rĕngönta mangke
bwat krūra sāhasa, kṛpāṇa sudhira malwat
len warṇasangkara kunang mamati tapaswi

9. 
ring bwat krĕpāṇa ya kasora ring ardha kopa
ring warṇasangkara lĕhĕng juga tang kṛpāṇa
yapwan kṛtaghna kalĕhĕng juga tang manāmpuh
yekā gatinya pilihĕn tĕkaping sinewa

10. 
yan sājña sang prabhu pakaryanirang amatya
tri pwekanang phala kabhukty anuteng swarāja
swargādi len ika dhanāgama tang kapangguh
sangkeng kaśaktining amatya maweh kasiddhan

11. 
pathyā tigolahĕn ikā mapatih wiśeṣa
lĕngkĕp wruhing guṇa samāpta lawan kaśūran
dharmārthakāma kawĕnang ya kaniścayeng twas
yan nirguṇeku tilarĕn pwa tĕkap narendra

12. 
salwirnikang guṇa mijil saka ring munīndra
ring doṣasanghya mĕtu ring kuhakāti mūrka 
ring mūrka sewu kasĕlan ya sujanma tunggal
yogyālapĕn tang ati-śuddha suśīla tunggal

Nītiśāstra
Pupuh 15